KOMISSION PÄÄTÖS,

tehty 20 päivänä toukokuuta 1996,

glufosinaattiammonium-nimiselle rikkakasvien torjunta-aineelle osittain sietokykyisen geneettisesti muunnetun, koiraspuolisesti steriilin salaattisikurin (Cichorium intybus L.) markkinoille saattamisesta neuvoston direktiivin 90/220/ETY mukaisesti (ETA:n kannalta merkityksellinen teksti) (96/424/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetun neuvoston direktiivin 90/220/ETY (1), sellaisena kuin se on muutettuna komission direktiivillä 94/15/EY (2), ja erityisesti sen 13 artiklan,

sekä katsoo, että

neuvoston direktiivin 90/220/ETY 10-18 artiklan mukaisesti on olemassa yhteisön menettely, joka antaa jäsenvaltion toimivaltaiselle viranomaiselle mahdollisuuden hyväksyä geneettisesti muunnettuja organismeja sisältävien tuotteiden markkinoille saattamisen,

jäsenvaltion (Alankomaat) toimivaltaisille viranomaiselle on tehty ilmoitus tällaisen tuotteen markkinoille saattamisesta,

Alankomaiden toimivaltainen viranomainen on tämän jälkeen toimittanut komissiolle asiaa koskevat asiakirjat puoltavalla lausunnolla varustettuna; muiden jäsenvaltioiden toimivaltaiset viranomaiset ovat esittäneet kyseisiä asiakirjoja koskevia vastalauseita,

direktiivin 90/220/ETY 13 artiklan 3 kohdan mukaisesti komissio tekee päätöksen direktiivin 90/220/ETY 21 artiklassa säädetyn menettelyn mukaisesti,

tutkittuaan kaikki direktiivin 90/220/ETY soveltamisalaan kuuluvat vastalauseet ja asiakirjoissa annetut tiedot komissio on tehnyt seuraavat päätelmät:

- ei ole syytä uskoa, että bargeenin siirtämisestä villisikuripopulaatioihin olisi haittaa ottaen huomioon, että tällaisesta siirtämisestä olisi hyötyä villipopulaatioille ainoastaan kilpailu- tai valikoitumistilanteessa, jos glufosinaattiammonium-niminen rikkakasvien torjunta-aine olisi ainoa tapa kontrolloida näitä populaatioita, mikä ei kuitenkaan ole tilanne tässä tapauksessa

- tuotteen markkinoille saattamisen hyväksymisen ei pitäisi koskea käyttöä ihmisen tai eläinten ravinnoksi, sillä tehty ilmoitus ei kata tällaista käyttöä

- ei ole turvallisuussyitä, joiden takia merkinnöissä pitäisi olla maininta, että tuote on tuotettu geneettisesti muuntamalla

- koska 50 % hybridisiemenistä on sietokykyisiä rikkakasvien torjunta-aineelle, merkinnöissä olisi oltava maininta, että tuote saattaa olla sietokykyinen glufosinaattiammonium-nimiselle rikkakasvien torjunta-aineelle, jotta tuottajat ovat tietoisia siitä, ettei glufosinaattiammoniumilla ole kenties mahdollista kontrolloida maahan jääneitä kasveja,

kasveihin käytettävät kemialliset rikkakasvien torjunta-aineet ja niiden ihmisten terveyteen ja ympäristöön kohdistuvien vaikutusten arviointi kuuluvat kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (3), sellaisena kuin se on viimeksi muutettuna komission direktiivillä 96/12/EY, eivätkä direktiivin 90/220/ETY soveltamisalaan,

direktiivin 90/220/ETY 11 artiklan 6 kohdassa ja 16 artiklan 1 kohdassa säädetään lisäturvatoimista, jos tuotteen riskeistä saadaan uutta tietoa, ja

tässä päätöksessä määrätyt toimenpiteet ovat direktiivin 90/220/ETY 21 artiklassa perustetun jäsenvaltioiden edustajista koostuvan komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

1. Alankomaiden viranomaiset hyväksyvät seuraavan tuotteen, josta Bejo-Zaden BV (viite C/NL/94/25) on tehnyt ilmoituksen direktiivin 90/220/ETY 13 artiklan mukaisesti, sanotun kuitenkaan rajoittamatta muun yhteisön lainsäädännön soveltamista, ja jäljempänä 2, 3 ja 4 kohdassa säädettyjen edellytysten mukaisesti.

Tuote koostuu salaattisikurin (Cichorium intybus L. subspecies radiccio rosso) linjoista (RM3-3, RM3-4 ja RM3-6) saaduista siemenistä ja kasveista, jotka on transformoitu käyttäen Agrobacterium tumefaciens -kannan vaarattomaksi tehtyä Ti-plasmidia, jonka T-DNA sisältää seuraavat geenit:

i) Bacillus amyloliquefaciensin (ribonukleaasi) barnasegeeni, Nicotiana tabacumin promoottori PTA29 ja Agrobacterium tumefaciensin nopaliinisyntaasigeenin terminaatioalue;

ii) Streptomyces hygroscopicusin (fosfinotrisiiniasetyylitransferaasi) bargeeni, Arabidopsis thalianan promoottori PSsuAra-tp ja Agrobacterium tumefaciensin TL-DNA-geeni 7:n terminaatioalue;

iii) Escherichia colin (neomysiinifosfotransferaasi II) neogeeni, Agrobacterium tumefaciensin nopaliinisyntaasigeenin promoottori ja Agrobacterium tumefaciensin oktopiinisyntaasigeenin terminaatioalue.

2. Tämä hyväksyminen kattaa kaikki jälkeläiset, jotka on tuotettu risteyttämällä tämä tuote perinteisesti jalostetun salaattisikurin kanssa.

3. Tämä hyväksyminen kattaa ainoastaan tuotteen käytön jalostustakoituksiin.

4. Sen estämättä, mitä muu yhteisön lainsäädäntö edellyttää merkitsemisen osalta, kunkin pakkauksen merkinnöissä on ilmoitettava, että tuote

- on tarkoitettu käytettäväksi jalostustarkoituksiin

- saattaa olla sietokykyinen glufosinaattiammonium-nimiselle rikkakasvien torjunta-aineelle.

2 artikla

Tämä päätös on osoitettu kaikille jäsenvaltioille.

Tehty Brysselissä 20 päivänä toukokuuta 1996.

Komission puolesta

Ritt BJERREGAARD

Komission jäsen

(1) EYVL N:o L 117, 8.5.1990, s. 15

(2) EYVL N:o L 103, 22.4.1994, s. 20

(3) EYVL N:o L 230, 19.8.1991, s. 1